b'\n_START_ARTICLE_\nGeografia cultural\n_START_PARAGRAPH_\nLa Geografia cultural \xc3\xa9s una branca de la Geografia humana i podria definir-se, suscitament, com l\'estudi de la part geogr\xc3\xa0fica de la cultura humana.\n_START_SECTION_\nHist\xc3\xb2ria\n_START_PARAGRAPH_\nDes dels inicis de la Geografia, les primeres obres dels autors grecs, com Estrab\xc3\xb3 o Ptolemeu, dediquen una part important del seu discurs als aspectes culturals dels llocs descrits, especialment als costums dels pobles que hi viuen._NEWLINE_En el moment que la ci\xc3\xa8ncia geogr\xc3\xa0fica esdev\xc3\xa9 m\xc3\xa9s acad\xc3\xa8mica, i es van diferenciant noves branques de la geografia, als EUA i a partir de l\'obra de Carl. O. Sauer, professor de la Universitat de Calif\xc3\xb2rnia, a Berkeley, s\'inicia la m\xc3\xa9s coneguda de les escoles de la Geografia Cultural._NEWLINE_Centrada en l\'estudi dels "paisatges culturals", aquest concepte que ressalta la capacitat dels coneixements i activitats humanes per modificar i construir paisatges, \xc3\xa9s vist com una reacci\xc3\xb3 a les idees geogr\xc3\xa0fiques predominants a l\'inici de la carrera de C. O. Sauer, descrites com a "determinisme geogr\xc3\xa0fic", on es considerava l\'acci\xc3\xb3 humana com a directament condicionada o "determinada" pel marc f\xc3\xadsic on s\'assentava._NEWLINE_L\'article "Recent Developments in Cultural Geography", publicat l\'any 1927 per Sauer, \xc3\xa9s una fita per a la Geografia Cultural, en una l\xc3\xadnia que durant molts anys ha estat conreada pels ge\xc3\xb2grafs americans._NEWLINE_A Europa el concepte de Geografia Cultural ha anat m\xc3\xa9s lligat al de Geografia Humana, ressenyant-se com a precursors a Friederich Ratzel a Alemanya, o b\xc3\xa9 Paul Vidal de la Blache a Fran\xc3\xa7a.\n_START_SECTION_\nEl segle XXI\n_START_PARAGRAPH_\nLa Geografia Cultural abasta camps tan actuals com la globalitzaci\xc3\xb3, l\'hegemonia cultural o b\xc3\xa9 el colonialisme i l\'imperialisme, aix\xc3\xad com els temes cl\xc3\xa0ssics de regi\xc3\xb3 cultural o paisatge cultural.'